ธอส. เปิดตัวแอปพลิเคชั่นใหม่ GHB ALL BFRIEND เพิ่มความสะดวกให้กับลูกค้า
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า เพื่อเป็นการเพิ่มความสะดวกให้ลูกค้าของ ธอส. ที่ได้รับผลกระทบด้านรายได้และประสบปัญหาในการผ่อนชำระ ให้สามารถเข้าถึงมาตรการความช่วยเหลือด้านการประนอมหนี้ของธนาคารได้อย่างสะดวก ธอส. จึงได้เปิดตัว Mobile Application : GHB ALL BFRIEND แอปพลิเคชันใหม่ล่าสุด สำหรับลูกค้าของ ธอส. ที่ประสบปัญหาในการผ่อนชำระสินเชื่อบ้านให้ได้รับทางเลือกและเงื่อนไขการชำระหนี้ที่เหมาะสมกับปัญหาของลูกค้าแต่ละราย เพื่อช่วยแก้ปัญหาที่สร้างความกังวลใจให้กับลูกค้าได้พบทางออกที่ง่ายขึ้น สามารถกลับมาผ่อนชำระได้ตามปกติ ไปจนถึงการปิดบัญชีเงินกู้ได้ในอนาคต โดยฟังก์ชันหลัก ประกอบด้วย การตรวจสอบข้อมูลบัญชีเงินกู้ การยื่นคำร้องประนอมหนี้ และการยื่นคำร้องฝากขายทรัพย์ ทั้งนี้ สามารถดาวน์โหลด และเริ่มใช้งาน Mobile Application : GHB ALL BFRIEND ได้ที่ App Store , Google Play และ AppGallery ตั้งแต่วันที่ 15 สิงหาคม 2565 เป็นต้นไป